Valkea, Oulu, Kauppakeskus Valkea, kauppakeskus Kuva: Essi Puuri

Kauppakeskus Valkean kesäkadulle saa rakentaa tuulikaapit. Rakennuslupa tuulikaappien rakentamiselle myönnettiin perjantaina.

Kyseessä oli viranomaispäätös, jonka teki Oulun kaupungin rakennusvalvonnan johtaja Pekka Seppälä.

Tuulikaapit tulevat kesäkadun sisäpuolelle. Niiden syvyys on noin viisi metriä. Tuulikaappien tarkoitus on estää kylmä ilman leviäminen nykyisellä tavalla kesäkadun puolelle.

– Tuulikaapit vähentävät lämmönhukkaa. Kesäkadusta tulee melkoinen tuulitunneli, kun kummatkin ovet ovat auki, Seppälä toteaa.

Tuulikaappien yhteyteen rakennetaan talotekniikan avulla ilmapatja, joka työntää kylmän ilman pois tuulikaapeista.

– Tuulikaapit ovat hyvin lasimaisia ja läpinäkyviä. Ne kuitenkin merkitään niin, ettei kukaan juokse päin lasia, Seppälä sanoo.

Hänen mukaansa kesäkadun esteettömyys säilyy tuulikaapeista huolimatta. Kesäkadun ja tuulikaapin ovet ovat samassa linjassa, joten kulku esimerkiksi polkupyörän kanssa onnistuu.

Määräaikainen päätös

Seppälä sanoo, että rakennusluvan pohjalla on asemakaavaan tehty myönteinen poikkeamapäätös.

– Meille jäi harkittavaksi tekninen toimivuus sekä terveyteen ja kaupunkikuvaan liittyvät kysymykset.

Seppälän mukaan suunnitellut tuulikaapit ovat toimivia, turvallisia ja sopivat kaupunkikuvaan. Myös kaupunkikuvatyöryhmä on puoltanut tuulikaappien rakentamista.

Tuulikaappien rakentamislupa on 18 kuukauden määräaikainen päätös. Sinä aikana on tarkoitus selvittää tuulikaappien toimivuus.

Viranomaisen tekemään rakennuslupapäätökseen ei ole ylemmän viranomaisen otto-oikeutta. Kuitenkin naapureilla, luvanhakijalla ja kunnalla on mahdollisuus tehdä lupapäätöksestä oikaisuvaatimus rakennuslautakunnalle.

Seppälä arvioi, että tuulikaappien rakentaminen aloitetaan pikaisella aikataululla.

Korjattu 18.48: Toiseksi viimeisessä kappaleessa luki alunperin, että päätöksestä ei voi valittaa. Asia on niin, että viranomaisen tekemään rakennuslupapäätökseen ei ole ylemmän viranomaisen otto-oikeutta. Naapureilla, luvanhakijalla ja kunnalla on mahdollisuus tehdä lupapäätöksestä oikaisuvaatimus rakennuslautakunnalle.

Oikaisu